Biphobia

Le biphobia es le odio, timor irrational, o maltractamento de personas bisexual. Personas de qualcunque orientation sexual pote ager ex un sentimento de biphobia.

Secundo le erudito Kenji Yoshino, le biphobia se basa super anxietate super le stabilitate del orientation sexual e del monogamia. Shiri Eisner ha adjungite que illo etiam se basa super anxietate super le fidelitate romantic, le stabilitate social, e le maladias veneree, pro le qual le personas biphobic culpa le bisexuales. Mais ben que le biphobia pote basar se super timor, illo etiam pote basar se super stereotypos negative. 

Ben que le biphobia e le homophobia son phenomenos separate, illos totevia ha alicun aspectos in commun. Proque le attraction a su proprie sexo forma un parte del bisexualitate, le puncto de vista heterosexista, secundo que le heterosexualitate es le sol orientation correcte, es applicate al personas bisexual in le mesme maniera que al personas homosexual. Totevia, le personas bisexual pote esser maltractate etiam per le personas homosexual, qui pote negar lor existentia o reguardar les como suspecte o infidel.

Un manifestation del biphobia es le rasura del bisexualitate, quando eruditos ignora, falsifica, o reinterpreta le evidentia super le bisexualitate in fontes primari.

Como un consequentia del biphobia e del negligentia social resultante, le personas bisexual plus frequentemente vive sub le linea de povressa que le personas monosexual (i.e. homosexual o heterosexual), e suffre plus frequentemente de violentia domestic.

Categoria:Discrimination
Categoria:LGBT